અખબારમાં શહેરની એક પ્રતિષ્ઠિત હોટલની જાહેરખબરમાં લખ્યું હતું : ‘રૂ. 150 માં કન્ટેનર સાથે ટિફિન સેવા ઉપલબ્ધ. કૃપયા આપનું ટિફિન લાવશો નહિ…’ આ વાંચીને હું બરાબર એક વાગ્યે ટિફિન લેવા હૉટલ જઈ પહોંચ્યો. વિશાળ મોટા હોલમાં વચ્ચે એક ટેબલ ગોઠવેલું હતું. તેની પર બે જુદા જુદા વિભાગમાં આશરે 50-50 કન્ટેનર તૈયાર રાખવામાં આવ્યા હતા. આવનાર ગ્રાહકને તુરંત એ બંને વિભાગોમાંથી એક-એક કન્ટેનરની થેલી આપવામાં આવતી. તહેવારને કારણે લોકોની ખૂબ ભીડ હતી તેથી તેમાં પણ લોકોની લાઈન લાગી હતી. આશરે અડધો કલાકે મારો નંબર લાગ્યો. રૂ. 150 ચૂકવીને કન્ટેનરની બે થેલીઓ લઈ હું ઘરે પહોંચ્યો.